2007–08年歐洲聯賽冠軍盃

2007–08年歐洲聯賽冠軍盃係歐洲第53屆嘅頂級球會比賽，亦係改制後第16屆嘅歐洲聯賽冠軍盃，53個歐洲國家一共76支球隊爭冠軍，而決賽喺2008年5月21號喺俄羅斯盧赤尼奇球場舉行，由曼聯對車路士，係歐聯史上第一次全英格蘭決賽。曼聯喺加時打和 1-1 之後，互射十二碼以 6-5 贏波攞到冠軍。

晉級資格
呢屆參與歐聯嘅76隊波來自53個歐洲足協國。根據每國嘅聯賽系數，決定佢哋入圍嘅隊數，頂龍四隊；除咗列茲敦士登因為無聯賽而無得參賽，每國最少有一個參賽名額。黑山同塞爾維亞獨立之後，首次派出球隊參賽。而安道爾同埋聖馬力諾都會首次派出球隊參與。以下係今屆歐聯嘅參賽名列：
足總1-3（西班牙、英格蘭、意大利）：4隊
足總4-6（法國、德國、葡萄牙）：3隊
足總7-15（荷蘭、希臘、俄羅斯、羅馬尼亞、蘇格蘭、比利時、烏克蘭、捷克、土耳其）：2隊
足總16-53：1隊
外圍賽第一圈：（28隊）
足總25-53聯賽冠軍球隊
外圍賽第二圈：（28隊）
14隊外圍賽第一圈勝出球隊
足總17-24聯賽冠軍球隊（保加利亞、以色列、挪威、奧地利、塞爾維亞、波蘭、丹麥、匈牙利）
足總10-15聯賽亞軍球隊
外圍賽第三圈：（32隊）
14隊外圍賽第二圈勝出球隊
足總10-16聯賽冠軍球隊
足總7-9聯賽亞軍球隊
足總1-6聯賽季軍球隊
足總1-3聯賽殿軍球隊（意大利聯賽殿軍AC米蘭因為獲得2007年歐聯冠軍而可以直接參加分組賽）
分組賽：（32隊）
上屆歐聯冠軍球隊
16隊外圍賽第三圈勝出球隊
足總1-9聯賽冠軍球隊
足總1-6聯賽亞軍球隊
分組賽

 Astana The New Saints NK Domžale Pobeda
TH：2006-07年度歐聯冠軍隊伍直接晉身分組賽。

第一圈
抽籤儀式喺中歐時間2007年6月29號（星期五）12:00喺瑞士 Nyon舉行。賽事喺7月17/18號同埋7月24/25號打。

第二圈
抽籤儀式喺中歐時間2007年6月29號（星期五）12:00喺瑞士 Nyon舉行。賽事喺7月31號/8月1號同埋8月7/8號打。

第三圈
抽籤儀式喺中歐時間2007年8月3號（星期五）12:00喺瑞士 Nyon舉行。賽事喺8月14號/15號同埋8月28/29號打。喺呢圈贏波嘅球隊打入分組賽，輸波嘅就打入歐洲足協盃第一圈。
由於西維爾球員佩亞達死咗，西維爾對AEK雅典次回合改喺9月3號打。

分組賽
抽籤儀式喺中歐時間2007年8月30號（星期四）16:00喺摩納哥 Grimaldi Forum舉行。賽事喺2007年9月18號至12月12號打。

同分球隊排名
根據歐洲足協條例第 6.05段，如果一組打晒咁多場之後有超過一隊同分，就會用以下條件定排名：
同分球隊對賽嘅分數
同分球隊對賽嘅得失球數字
同分球隊對賽嘅作客入球數字
得失球數字
得球數字
球隊喺歐洲足協系數排名
主場球隊列喺對賽成績表嘅左邊一行。

淘汰賽
由16強去到4強，每支球隊會好似打外圍賽噉樣，同另一隊（嚟自唔同國家同埋組別）打兩回合賽事（主場、作客各1次）爭出線。
16強抽籤喺2007年12月21號（星期五）喺瑞士Nyon進行。
8強、4強抽籤喺2008年3月14號（星期五）喺瑞士Nyon進行，嚟自同一國家或者組嘅球隊可能會因此碰頭。

首輪淘汰賽（16強）
首回合賽事喺2008年2月19號/20號打，次回合賽事喺3月4號/5號打。由於國際米蘭同AC米蘭共用主場，國際米蘭對利物浦嘅次回合賽事喺3月11號打。

8強
首回合賽事喺2008年4月1號/2號打，次回合賽事喺4月8號/9號打。

4強
首回合賽事喺2008年4月22號/23號打，次回合賽事喺4月29號/30號打。

決賽
2008年歐洲聯賽冠軍盃決賽2008年5月21號喺俄羅斯莫斯科盧赤尼奇球場打，由曼聯對車路士，係歐聯史上第一次全英格蘭決賽。
曼聯喺加時打和 1-1 之後，互射十二碼以 6-5 贏波攞到冠軍。基斯坦奴朗拿度喺26分鐘入波領先，完半場前林柏特射入扳平。傑斯喺下半場末段後備入場，第759次為曼聯上陣（破球會紀錄）。杜奧巴喺加時下半場摑咗尼曼查維迪一巴而攞紅牌被趕出場。
加時完咗之後都未分出勝負，雙方進入互射十二碼階段。曼聯球員基斯坦奴朗拿度主射第3輪十二碼俾對手門將施治救出，但車路士隊長泰利主射最後一輪十二碼跣低，個波省中門柱，互射十二碼進入突然死亡階段。到第7輪，曼聯嘅傑斯射入十二碼，但車路士嘅安歷卡主射十二碼俾門將雲達沙撲到，令曼聯第3次成為歐洲冠軍。
曼聯會代表歐洲打2008年世界冠軍球會盃。
曼聯  v  車路士
2008年5月21號20:45 CEST
曼聯 
1 – 1（加時）
 車路士

濕碎嘢
利物浦喺2007年11月6號喺晏菲路球場主場以8-0贏比錫達斯係歐聯史上贏得最多球嘅一場（唔計外圍賽）。
拉素龍門Marco Ballotta以43歲之齡喺2007年12月11號對皇家馬德里出賽，成為歐聯最老嘅參賽球員，比2006年11月以40歲之齡為AC米蘭出戰AEK雅典嘅Alessandro Costacurta大3歲。
基輔戴拿模喺F組一分都攞唔到，成為歐聯喺1992年改制後第7支喺首輪分組賽攞0分嘅球隊。之前6支0分球隊包括MFK Košice（1997-98年度）、費倫巴治（2001-02年度）、莫斯科斯巴達（2002-03年度）、安德烈治（2004-05年度）、維也納迅速（2005-06年度）同埋索菲亞利夫斯基（2006-07年度）。
費倫巴治歷嚟第一次打入歐聯8強，佢係繼2000-01年度嘅加拉塔沙雷之後第2支土耳其球隊能夠打入歐聯8強。
史浩克04自1958-59年度之後第一次打入歐聯8強。
歐聯衞冕冠軍連續4屆都喺首輪淘汰賽止步。自2003-04年度歐聯16強改為淘汰賽之後，得2003-04年度嘅AC米蘭過到首輪淘汰賽，但喺8強輸咗。
西維爾喺首輪淘汰賽互射十二碼輸畀費倫巴治係佢自2004-05年度歐洲足協盃以嚟首次喺歐洲賽被淘汰。
AC米蘭喺16強次回合以0-2輸畀阿仙奴係佢第一次喺聖西路球場主場輸畀英格蘭球隊。
AC米蘭俾阿仙奴淘汰，即係話仍然冇一隊可以成功衞冕歐聯冠軍。
曼聯喺8強次回合贏羅馬，喺歐聯主場連贏11場，超越祖雲達斯喺1995-96至1997-98年度期間所創嘅主場連贏10場紀錄。曼聯之後喺4強贏巴塞隆拿，再將紀錄加到12場。
Bojan Krkić喺8強首回合為巴塞隆拿入波贏史浩克04 1-0，成為第1位喺歐聯入波而又喺1990年代出世嘅球員。佢亦成為歐聯第2細嘅入波球員，僅次於嗰時打緊奧林比亞高斯嘅加納前鋒Peter Ofori-Quaye。
今季係歐聯歷嚟第一次有4支嚟自同一國嘅球隊打入8強（英格蘭嘅阿仙奴、車路士、利物浦同埋曼聯）。
利物浦同埋阿仙奴喺2008年4月一個禮拜內對戰3次。佢哋喺4月2號喺阿仙奴嘅阿聯酋航空球場打歐聯8強首回合，再喺4月5號喺同一度打英超聯賽，之後喺利物浦打歐聯8強次回合。
利物浦同埋車路士喺4年內第3次喺歐聯4強碰頭（對上兩次係2004-05年度同埋2006-07年度），亦係4年內第4次兩隊喺歐聯抽埋一齊（包括2005-06年度分組賽）。
3支英格蘭球隊車路士、利物浦同埋曼聯連續兩季打入歐聯4強（唯一一隊唔喺上屆4強之列嘅係巴塞隆拿），即係話連續4屆歐聯決賽都有英格蘭球隊份。
決賽由車路士對曼聯，係歐聯史上第一次全英格蘭決賽，亦係第3次由兩支同一國球隊包辦嘅決賽（對上兩次係2000年同埋2003年）。
車路士歷嚟第一次打入歐聯決賽。
今屆歐聯冇一支英格蘭球隊俾英格蘭以外嘅球隊淘汰。阿仙奴俾利物浦淘汰，利物浦俾車路士淘汰，車路士喺決賽輸畀曼聯。
曼聯繼1998/1999年度做三冠王之後，再一次以不敗姿態打完歐聯賽季（亦係今屆唯一一隊歐聯不敗球隊）。